Produkti un pakalpojumi 2012. gadā (2011. g.)

1. Uzraudzīti dotācijas nolīgumi, kas noslēgti pēc darba programmas “Idejas” konkursiem par starta dotācijām, attīstības dotācijām, sinerģijas dotācijām un koncepcijas pamatojuma projektu dotācijām. Darba programmu “Idejas” īsteno, ik gadus organizējot priekšlikumu konkursus, kurus pēc tam izvērtē (ārējie eksperti). Tad tiek sagatavoti un parakstīti dotācijas nolīgumi un uzraudzīta projektu norise. Pēc katra priekšlikumu konkursa noslēdz vairākus dotācijas nolīgumus par projektu ciklu, kurš ilgst aptuveni piecus gadus. 2. Pabeigta procedūra saistībā ar 2012. gada priekšlikumu konkursiem darba programmai “Idejas” (starta dotācijas, attīstības dotācijas, sinerģijas dotācijas un koncepcijas pamatojuma projektu dotācijas): 2012. gadā iesniegti 7 899 priekšlikumi, no kuriem 4 741 attiecās uz starta dotācijām, 2 304 – uz attīstības dotācijām, 710 – uz sinerģijas dotācijām un 144 – uz koncepcijas pamatojuma projektu dotācijām. No visiem iesniegtajiem priekšlikumiem 7 740 bija attiecināmi, un tos izskatīja vērtēšanas komisijas. Dotāciju piešķiršanai atlasīja 960 priekšlikumus (883 galvenajā sarakstā, 77 rezerves sarakstos). 3. Sagatavota un izplatīta informācija par īpašo programmu “Idejas” un par Aģentūras darbību 2012. gadā. 4. Zinātniskā padome 2012. gadā visā Eiropā rīkoja regulāras sanāksmes, parasti pēc valstu iestāžu ielūguma. Sanāksmes dažādās ES dalībvalstīs vai asociētajās valstīs dod iespēju veicināt Eiropas Pētniecības padomes atpazīstamību. Gan valstu iestādes, gan vietējās zinātnes un pētniecības aprindas uzskata sanāksmes par svarīgiem notikumiem. No 2012. gada 1. janvāra līdz 31. decembrim tika sarīkotas piecas Zinātniskās padomes plenārsēdes: februārī, jūnijā un decembrī – Briselē (Beļģijā), aprīlī – Sofijā (Bulgārijā) un oktobrī – Limasolā (Kiprā). Ņemot vērā ERC struktūru un mehānismu pārskatīšanas komisijas ieteikumus 2009. gadā, Zinātniskā padome izveidoja divas pastāvīgās komitejas: pirmā sniedz norādījumus interešu konfliktu, zinātnieku necienīgas rīcības un ētikas jautājumos, bet otrā nodarbojas ar vērtēšanas komisijas locekļu atlasi. Izpildaģentūra atbalstīja abu komiteju pamatdarbības pasākumus, 2012. gadā tās rīkoja sanāksmes attiecīgi vienu un divas reizes. Zinātniskā padomes locekļi arī piedalās darba grupās, kurās risina konkrētus jautājumus. Izpildaģentūra 2012. gadā rīkoja dažādas ERC darba grupu sanāksmes par inovāciju un attiecībām ar rūpniecību, brīvu piekļuvi, internacionalizāciju un dzimumu līdzsvaru. Darba grupas veic analīzi un dod ieguldījumu ERC zinātniskās stratēģijas izstrādē, sagatavojot priekšlikumus, kurus pieņem Zinātniskās padomes plenārsēdē, savu pilnvaru jomās: izskatīt ERC attiecības ar rūpniecības/uzņēmējdarbības nozari un ERC finansētās pētniecības ietekmi uz inovāciju; izstrādāt ERC nostāju attiecībā uz brīvu piekļuvi; meklēt piemērotus mehānismus trešo valstu pētnieku līdzdalības paaugstināšanai ERC shēmās, īpaši no Brazīlijas, Krievijas, Indijas un Ķīnas (BRIC valstīm); nodrošināt, lai ERC būtu labākās prakses pirmajās rindās attiecībā uz dzimumu līdzsvaru pētniecībā. Izpildaģentūra sadarbībā ar grupu dalībniekiem sagatavoja vairākus darba dokumentus, kuros bija iekļauta darba grupās un pastāvīgajās komitejās apskatīto konkrēto jautājumu analīze un galvenie aspekti.